পিওপল্স ফ্রিডম লীগ এগোয়নি, এরপরে ডেমোক্রেটিক ইয়ুথ লীগ গঠনের একটি উদ্যোগ নেওয়া হয়। কিন্তু কামরুদ্দিন আহমদ এর সঙ্গে যুক্ত থাকতে চাননি, কারণ তার ধারণা হয়েছিল যে উদ্যোক্তারা প্রো-কমিউনিস্ট।৭ পরবর্তীতে, ১৯৫১ সালে গঠিত হয় পূর্ব পাকিস্তান যুবলীগ। সংগঠনটি গঠনের সিদ্ধান্ত বেরিয়ে আসে একটি যুব সম্মেলনের ভেতর থেকে। সরকারি বাধার কারণে এই সম্মেলন ঢাকায় হতে পারে নি; উদ্যোক্তরা তখন নদীর অপর পাড়ে জিঞ্জিরায় চলে যান, কিন্তু সেখানেও পুলিশি হস্তক্ষেপ ঘটে। তখন তারা বুড়িগঙ্গায় চারটি নৌকায় বসে সম্মেলন করেন। কাকতালীয় অবশ্যই, তবু মিলটা বোধ করি তাৎপর্যহীন নয় যে চীনে কমিউনিস্টদের কার্যক্রমের শুরুর দিকে সাংহাই নগরীতে গোপন বৈঠক করবার সময় পুলিশ তাদের আস্তানাটি ঘিরে ফেলতে যাচ্ছে টের পেয়ে মাও সে তুং-ও তার সহকর্মীদের নিয়ে বের হয়ে গিয়ে নৌকাতে বৈঠকের কাজ সম্পন্ন করেছিলেন। তারা অবশ্য এর পরে আর শহরে ফেরেননি, যুবলীগের সদস্যদের পক্ষে না-ফিরে উপায় ছিল না।